U-I-315/96
Datum: 1997-02-13T00:00:00.000+01:00
ecli: ECLI:SI:USRS:1997:U.I.315.96
vrsta: občinski predpis
zadeva: ocena ustavnosti in zakonitosti predpisov in drugih splošnih aktov
objavljeno: OdlUS VI, 16 | 13.02.1997
dokument: US18197
akt: Odlok o statusnem preoblikovanju Javnega komunalnega podjetja Komunala Kočevje p.o. v Javno komunalno poadjetje Komunala Kočevje d.o.o. (Uradni list RS, št. 47/96)
resitev: zavrženje
izrek: Zahteva za oceno zakonitosti Odloka o statusnem preoblikovanju Javnega komunalnega podjetja Komunala Kočevje p.o. v Javno komunalno podjetje Komunala Kočevje d.o.o. se zavrže.
stavek: Ustavno sodišče na podlagi odloča med drugim o ustavnosti in zakonitosti predpisov in splošnih aktov za izvrševanje javnih pooblastil. Izpodbijani odlok ni predpis, temveč akt o reorganizaciji podjetja, oziroma, akt o ustanovitvi javnega podjetja. Takšen akt je posamičen akt, čeprav ga je v obliki odloka sprejel občinski svet.
odlocitev: sklep
geslo: Nepristojnost Ustavnega sodišča za oceno odloka občinskega sveta kot posamičnega akta.
podlaga: Zakon o Ustavnem sodišču (ZUstS), 21., 25. čl.
vlagatelj: Občinski svet Občine Dobrepolje
datum_vloge: 1996-10-01T22:00:00.000Z
datum_odlocitve: 1997-02-12T23:00:00.000Z

# U-I-315/96-11

13.2.1997

S K L E P

Ustavno sodišče je v postopku za oceno zakonitosti, začetem z zahtevo Občinskega sveta Občine Dobrepolje, ki ga zastopa župan Anton Jakopič, Občinskega sveta Občine Loški Potok, ki ga zastopa župan Janez Novak, in Občinskega sveta Občine Osilnica, ki ga zastopa župan Anton Kovač, na seji dne 13.2.1997

---

s k l e n i l o :

Zahteva za oceno zakonitosti Odloka o statusnem preoblikovanju Javnega komunalnega podjetja Komunala Kočevje p.o. v Javno komunalno podjetje Komunala Kočevje d.o.o. (Uradni list RS, št. 47/96) se zavrže.

---

## O b r a z l o ž i t e v

Predlagatelji menijo, da je izpodbijani odlok v nasprotju s 100. in 100.a členom Zakona o lokalni samoupravi (Uradni list RS, št. 72/93, 6/94, 45/94, 57/94, 14/95, 20/95, 63/95, 73/95, 9/96, 39/96 in 44/96) in z 41. členom Zakona o financiranju občin (Uradni list RS, št. 80/94), ker naj bi z njim Občinski svet Občine Kočevje sam odločil o premoženjskih vprašanjih, ki bi se morala po določbah Zakona o lokalni samoupravi urediti z dogovorom in soglasjem novih občin, nastalih iz bivše Občine Kočevje.

Ustavno sodišče na podlagi 21. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) odloča med drugim o ustavnosti in zakonitosti predpisov in splošnih aktov za izvrševanje javnih pooblastil. Izpodbijani odlok ni predpis, temveč akt o reorganizaciji podjetja, oziroma, kot določa njegov 1. člen, je ta odlok akt o ustanovitvi javnega podjetja. Takšen akt je posamičen akt, čeprav ga je v obliki odloka sprejel občinski svet.

Glede na navedeno v primeru izpodbijanega odloka ni izpolnjen procesni pogoj iz 21. člena ZUstS za njegovo ustavnosodno presojo. Takšno stališče je Ustavno sodišče zavzelo tudi že v zadevi št. U- I-76/94 z dne 5.5.1994 (OdlUS III, 44).

Ustavno sodišče je sprejelo ta sklep na podlagi 25. člena ZUstS v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen in dr. Boštjan M. Zupančič. Sklep je sprejelo soglasno.

---

dr. Tone Jerovšek